กปปส.หนุนหรือล่มเรือแป๊ะทายท้าวิชามาร
ขบวนการนกหวีดคืนชีพก่อนเข้าพรรษา ประกาศ “ปฏิรูปก่อนเลือกตั้งโดยไม่กำหนดกรอบเวลา” นี่เป็นการกลับมาสนับสนุน หรือเป็นภาระให้คสช.
3 ส.ค. 2558

ขบวนการนกหวีดคืนชีพก่อนเข้าพรรษา ประกาศ “ปฏิรูปก่อนเลือกตั้งโดยไม่กำหนดกรอบเวลา” นี่เป็นการกลับมาสนับสนุน หรือเป็นภาระให้คสช.
อันที่จริงคำประกาศ “ปฏิรูปก่อนเลือกตั้ง” ตีความได้ว่า กปปส.ไม่พอใจการปฏิรูปโดยแม่น้ำ 5 สายที่ทำมาปีกว่าๆ แต่ก็ประหลาดว่าไม่ยักมีใครสะดุ้งสะเทือน ส่วนการเรียกร้องให้ปฏิรูปโดยไม่กำหนดกรอบเวลาก็ขัดโรดแม็ปของคสช. แต่ผู้นำ คสช.ไม่ยักปฏิเสธให้เด็ดขาด ว่าไม่เอ๊าไม่เอาเราจะรีบลงจากอำนาจ
หนำซ้ำยังมีความเคลื่อนไหวจาก สปช.หน้าเก่าขาประจำ จะให้ลงประชามติยื้อเลือกตั้งไป 2 ปี หรือไม่ก็คว่ำร่างรัฐธรรมนูญ เพื่อให้ คสช.อยู่นานๆ
ถามจริงว่าการที่ กปปส.ออกมาเคลื่อนไหวให้ คสช.อยู่นาน เป็นผลดีหรือเป็นด้านกลับต่อ คสช.
ในมุมมองของฝ่ายคัดค้านรัฐประหาร ยิ่งอยู่นานยิ่งชอบนะครับ เพราะถ้ารัฐธรรมนูญผ่าน มีการเลือกตั้งเป็นพิธีกรรม มีรัฐบาลอ่อนแอ ถูกกองทัพและรัฐราชการครอบงำ อำนาจเลือกตั้งอยู่ใต้อำนาจสรรหา ศาล องค์กรอิสระ
ถ้าอย่างนั้นจะเลือกตั้งทำไม ให้ คสช.ปกครองต่อไปจนเห็นดำเห็นแดงดีกว่า จะได้รู้กันว่า “รัฐประหารเสียของ” อีกไหม โถ แค่ตอนนี้ก็เจอแรงกดดันจะให้ปรับ ครม. รัฐบาลทหารไม่สามารถแก้ปัญหาปากท้อง ไม่สามารถสร้างความพึงพอใจในการบริหาร นอกจากความพึงพอใจในการใช้ ม.44
อยากให้อยู่อีกสัก 2 ปี ให้พิสูจน์ฝีมือเต็มที่ อย่ารีบหนีไปไหน
อันที่จริง โรดแม็ปคสช.ก็ยืดยาดไม่เลือกตั้งเร็วอยู่แล้ว ตามที่กมธ.ยกร่างฯ ระบุ ถ้ารัฐธรรมนูญผ่าน กว่าจะลงประชามติ กว่าจะทำกฎหมายประกอบก็ได้เลือกตั้งเดือนกันยาฯ  2559 กว่าจะได้รัฐบาลใหม่ก็ต้นปี 2560 เพียงแต่ถ้ารัฐธรรมนูญผ่าน แรงกดดันต่อ คสช.ก็จะลดลง
ตรงกันข้าม ถ้ารัฐธรรมนูญไม่ผ่าน หรือถ้ายื้อ “ปฏิรูปก่อนเลือกตั้ง” 2 ปี คราวนี้ล่ะ จะเผชิญแรงกดดันเต็มๆ
มองอีกมุม การที่กปปส.กลับมา กระแสพลังคึกคัก สปช.สนช.สื่อ กลุ่มต่างๆ ที่เคยร่วมมือปิดเมือง ขานรับ “ลุงกำนัน” เซ็งแซ่ นี่คือการรวมพลังหนุน คสช.จริงหรือ
ดูเผินๆ อาจใช่ ถ้าใครเชื่อว่า กปปส.มีพลังมหาศาล (มีม็อบ 5 ล้าน) ก็คงเคลิบเคลิ้มตาม แต่ถ้าแยกแยะกันจริงๆ จะเห็นว่าคนในสังคมมี 3 ส่วน คือแดง นกหวีด และคนตรงกลางๆ หรือค่อนไปทางสีใดสีหนึ่งแต่ไม่สุดขั้ว คนส่วนหลังนี้ต่างหาก คือคนส่วนใหญ่ที่ให้การยอมรับ คสช.เพราะเบื่อหน่ายความขัดแย้ง อยากเห็นความสงบ อยากทำมาหากิน โดย คสช.ก็พยายามบอกว่าเข้ามาเพื่อรักษาความสงบ เป็นกลาง ไม่เข้าข้างฝ่ายใด
ถามว่าการกลับมาของ กปปส.จะก่อให้เกิดอะไร การรวมศูนย์พลัง “ฮาร์ดคอร์” ที่ต้องการให้ คสช.ใช้อำนาจเด็ดขาดจัดการฝ่ายตรงข้าม  จะส่งผลอย่างไรต่อคนตรงกลางๆ โดยเฉพาะอย่างยิ่ง ถ้ามีการเลือกปฏิบัติ โดยผู้มีอำนาจ โดยองค์กรอิสระ และกระบวนการยุติธรรม
อ้าว ก็แค่ กปปส.แถลงข่าวได้ นปช.ยังถามว่าจะแถลงสถานการณ์นกกรงหัวจุกได้ไหม กปปส.ทำอะไร นปช.ก็จะจับจ้องว่า คสช.สองมาตรฐานไหม สุเทพ เทือกสุบรรณ กลับมา กระบวนการยุติธรรมทั้งคดีม็อบปิดเมือง คดี 99 ศพ จะว่าไงที่ผ่านมา คำกล่าวว่ารักษาความสงบ เป็นกลางไม่เข้าข้างฝ่ายใด ก็สั่นคลอนไปเยอะแล้ว
ข้อสำคัญ ถามจริงๆ เถอะ คสช.จะคุม กปปส.ได้หรือเปล่า ในเมื่อพวกเขาถือตัวว่าเป็นผู้ปูทางให้ทหารยึดอำนาจ
 
                                                                                                                                ใบตองแห้ง